Jonas Collin

Jonas Collin (født 6. januar 1776, død 28. august 1861) var en dansk jurist og geheimekonferensråd. Han var en innflytelsesrik embedsmann i eneveldets siste årtier. Navnet Collin er et tilnavn som hans oldefar Baltzer Jensen fikk fordi han stammet fra byen Kolding.

Liv og virke

Bakgrunn 
Jonas Collin var eneste barn av inspektør for klasselotteriet Niels Collin (1736–97) og hustru Ingeborg Bolten (1735–1817). Han fikk undervisning hjemme inntil han i 1792 ble innskrevet ved Københavns Universitet, hvor han tok juridisk embedseksamen i 1795.

Karriere 
Jonas Collin hadde en lang rekke viktige tillitsverv, bl.a. var han medlem av Det kongelige Teaters direksjon. Han huskes imidlertid spesielt for sin innflytelse innenfor kunst og kultur. Han var beskytter for noen av Danmarks mest kjente gullalder-diktere f.eks. H.C. Andersen, som var tett knyttet til Jonas Collin og hans familie. Blant dem som Collin skaffet økonomisk og annen hjelp, var også Steen Steensen Blicher, Johanne Luise Pätges, senere Heiberg samt Severin From, som senere ble en kjent sjakkspiller.

Collin var leder av Fonden ad usus publicos i perioden 1803–32. Fondet støttet unge forfatteres og kunstneres studieopphold i utlandet.

Ekteskap og barn 
Jonas Collin giftet seg i 1802 med Henriette Christine Hornemann (1772–1845), som fra før av hadde to døtre fra sitt ekteskap med Michael Gottlieb Birckner (1756–98), en av Jonas Collins barndomslærere. Henriette Christine og Jonas Collin fikk fem barn sammen. Deres sønnesønn var Edgar Collin.

Familien Collin bodde inntil 1838 i en nå nedlagt gård i Bredgade, rett ved Kongens Nytorv, deretter i Amaliegade 9, hvor huset fremdeles kan sees.

Jonas Collin ble opprinnelig begravet på Assistens Kirkegård, men i 1914 ble gravstenen flyttet til Frederiksberg Ældre Kirkegård.

Galleri

Litteratur 
 Harald Jørgensen, Jonas Collin 1776-1861 – indflydelsesrig kongelig embedsmand og interesseret samfundsborger, Poul Kristensens Forlag, 2001. ISBN 87-7851-148-8.
 Edvard Collin, H.C. Andersen og det collinske Huus, 1882.
 H.C. Andersen, Brevveksling med Jonas Collin den Ældre og andre Medlemmer af det Collinske Hus, utgitt av H. Topsøe-Jensen, 3 bind, 1945–1948.

Eksterne lenker 
 Kort beskrivelse av Jonas Collin
 Stamtavle over Jonas Collins etterkommere
 Johanne Luise Heiberg om Jonas Collin

Dannebrogordenen
Den danske gullalder
Fødsler i 1776
Dødsfall i 1861